MÄÄRUS								15.08.2024  nr 1-1/24/11

Toetus Kaitseväe Nursipalu harjutusväljast tulenevate häiringute mõjude leevendamiseks		

 Määrus kehtestatakse riigieelarve seaduse § 531 lõike 1 alusel.

§ 1. Toetuse eesmärk

Toetuse eesmärk on leevendada Kaitseväe Nursipalu harjutusväljast tulenevate häiringute, nagu müra ja vibratsioon, mõju harjutusvälja mõjualas ning muuta seal asuvaid eluruume häiringutele vastupidavamaks.

§ 2. Toetatav objekt ja tegevus

(1) Toetust saab taotleda sellise eluruumi parendamiseks, mis asub Vabariigi Valitsuse 20. oktoobri 2023. a määruse nr 96 „Kaitseväe ja Kaitseliidu harjutusväljaga seoses kohaliku omavalitsuse üksusele makstava hüvitise ulatus, maksmise tingimused ja kord“ § 3 lõike 3 punktis 1 sätestatud Kaitseväe Nursipalu harjutusvälja (edaspidi harjutusväli) mõjualas.

(2) Toetatakse järgmisi tegevusi, mis aitavad täita §-s 1 sätestatud eesmärki:
1) akende ostmine ja paigaldamine, sealhulgas vajalikud viimistlustööd ja transport;
2) uste ostmine ja paigaldamine, sealhulgas vajalikud viimistlustööd ja transport;
3) müravalli või -seina ostmine või ehitamine, sealhulgas paigaldamine ja transport;
4) fassaadiehitustööd, sealhulgas materjali ostmine, viimistlustööd ja transport.

(3) Kui toetust taotleb korteriühistu, toetatakse lõike 2 punktis 3 või 4 sätestatud tegevusi.

§ 3. Abikõlblikud ja mitteabikõlblikud kulud

(1) Abikõlblikud kulud on kulud koos käibemaksuga, mis on vajalikud selleks, et saavutada §‑s 1 nimetatud toetuse andmise eesmärk ja viia ellu taotluse rahuldamise otsusega kinnitatud toetatavad tegevused.

(2) Kulud on abikõlblikud taotlusvooru avamisest.

(3) Mitteabikõlblik kulu on:
1) kulu, mis ei ole seotud toetatava tegevusega;
2) kulu, mis on põhjendamatu;
3) kulu, mis on ebaoluline;
4) kulu, mis on toreduslik.

§ 4. Taotluste menetleja

(1) Taotlusi menetleb Sihtasutus Võrumaa Arenduskeskus (edaspidi menetleja).

(2) Menetleja ülesannete täitmiseks sõlmitakse Kaitseministeeriumi ja menetleja vahel haldusleping, milles sätestatakse poolte õigused ning kohustused.

§ 5. Toetuse osakaal ja toetuse maksimumsumma

(1) Toetuse osakaal abikõlblikest kuludest on 100 protsenti, kui on täidetud järgmised tingimused:
1) eluruum, mille kohta toetust taotletakse, asub 2000 meetri raadiuses harjutusvälja piirist;
2) toetust taotlev isik on toetuse taotlemise hetkel vanadus-, toitjakaotus- või rahvapensioni saaja või töövõime- või toimetulekutoetuse saaja.

(2) Toetuse osakaal abikõlblikest kuludest on 90 protsenti, kui eluruum, mille kohta toetust taotletakse, asub kuni 2000 meetri raadiuses harjutusvälja piirist.
 
(3) Toetuse osakaal abikõlblikest kuludest on 70 protsenti, kui eluruum, mille kohta toetust taotletakse, asub 2001–4000 meetri raadiuses harjutusvälja piirist.

(4) Toetuse maksimumsumma on 8000 eurot taotleja kohta, välja arvatud, kui toetust taotleb korteriühistu.

(5) Kui toetust taotleb korteriühistu, on § 2 lõike 2 punktis 3 sätestatud tegevuseks toetuse maksimumsumma 7000 eurot ja toetuse osakaal abikõlblikest kuludest 70 protsenti.

(6) Kui toetust taotleb korteriühistu, on § 2 lõike 2 punktis 4 sätestatud tegevuseks toetuse maksimumsumma 14 000 eurot ja toetuse osakaal abikõlblikest kuludest 70 protsenti.

(7) Lõikes 4 sätestatud taotleja toetuse maksimumsumma hulka ei arvestata lõikes 5 või 6 sätestatud toetust korteriühistu kohta.

§ 6. Taotleja

(1) Toetust võib taotleda füüsiline isik, kelle omandis, kaasomandis või ühisomandis on kinnisasi, millel asuv eluruum paikneb § 2 lõikes 1 viidatud harjutusvälja mõjualas ning kelle rahvastikuregistrijärgne elukoht on vähemalt alates 2024. aasta 1. jaanuarist harjutusvälja mõjualas asuvas eluruumis (edaspidi taotleja).

(2) Toetust võib taotleda korteriühistu (edaspidi ka taotleja), kui vähemalt pooled korterelamu korterite omanikud vastavad lõikes 1 sätestatud tingimustele ning korteriühistu üldkoosolek on otsustanud toetuse taotluse esitamise poolt.

§ 7. Taotleja kohustused

Taotleja peab:
1) kinnitama, et ta on suuteline projekti omafinantseeringut tasuma;
2) võimaldama ja osutama igakülgset abi taotluses esitatud teabe kontrollimiseks;
3) teavitama viivitamata, kui taotluses esitatud andmed on muutunud või kui on ilmnenud asjaolu, mis võib mõjutada taotluse kohta otsuse tegemist.

§ 8. Toetuse taotluse esitamise aeg ja teate avaldamine 

(1) Toetuse taotluste esitamise algus- ja lõppkuupäevast teatab menetleja enne taotluste vastuvõtu algust oma veebilehel ja vähemalt ühes Võru maakonna levikuga lehes ning edastab teate harjutusvälja mõjualas asuvatele kohalikele omavalitsustele, kes avaldavad teate oma veebilehel.

(2) Toetuse taotluste esitamise algus- ja lõppkuupäeva määrab menetleja.

§ 9. Taotluse esitamine ja nõuded taotlusele

(1) Toetuse taotlemiseks esitab taotleja taotluse Riigi Tugiteenuste Keskuse elektroonilises taotluste esitamise keskkonnas (edaspidi e-toetuse keskkond).

(2) Kui taotleja on füüsiline isik, esitab ta taotluses järgmised andmed ja vajadusel neid tõendavad dokumendid:
1) taotleja ees- ja perekonnanimi ning isikukood;
2) taotleja rahvastikuregistrijärgne elukoha aadress;
3) kui kinnisasjal on mitu omanikku, siis kõigi kaas- või ühisomanike ees- ja perekonnanimed ning isikukoodid;
4) toetatava objekti kinnistusregistri number; 
5) teave väljavalitud hinnapakkumuse kohta;
6) taotletava toetuse summa;
7) taotletava toetuse osakaalu protsent;
8) teave, kas toetust taotlev isik on toetuse taotlemise hetkel vanadus-, toitjakaotus- või rahvapensioni saaja või töövõime- või toimetulekutoetuse saaja;
9) toetatava tegevuse kirjeldus.

(3) Taotleja võib esitada ühe taotluse § 2 lõikes 1 sätestatud objekti kohta, milles ta märgib ühe või mitu § 2 lõikes 2 loetletud toetatavat tegevust.

(4) Kui kinnisasi on mitme isiku kaas- või ühisomandis, esitab taotluse üks kinnisasja omanik ning lisab taotlusele teiste kaas- või ühisomanike toetuse taotlemise allkirjastatud nõusoleku. 

(5) Kui taotleja on korteriühistu, esitab korteriühistu taotluses järgmised andmed ja vajadusel neid tõendavad dokumendid:
1) korteriühistu nimi, aadress ja registrikood;
2) korteriühistu kontaktisik, tema telefoninumber ja e-posti aadress;
3) korterelamu ehitisregistri kood;
4) teave väljavalitud hinnapakkumuse kohta;
5) taotletava toetuse summa;
6) taotletava toetuse osakaalu protsent;
7) toetatava tegevuse kirjeldus;
8) korteriühistu üldkoosoleku otsuse protokoll, millest nähtub otsus toetuse taotlus esitada.

§ 10. Nõuded hinnapakkumusele

(1) Koos taotlusega esitab taotleja iga § 2 lõikes 2 sätestatud toetatava tegevuse kohta, millele taotleja soovib toetust saada, vähemalt kaks võrreldavat hinnapakkumust. Eri tegevused võivad olla nii ühe kui ka mitme hinnapakkuja hinnapakkumuses.

(2) Kui lõikes 1 nimetatud kahe võrreldava hinnapakkumuse esitamine ei ole võimalik, esitab taotleja vähemalt ühe hinnapakkumuse koos põhjendusega, miks ei saanud rohkemaid hinnapakkumusi esitada.

(3) Toetatava tegevuse hinnapakkumus ei tohi olla põhjendamatult kõrge võrreldes hinnaga, mida sarnase tegevuse või objekti eest tavaliselt tasutakse.

(4) Toetatava tegevuse hinnapakkumus peab olema objektiivselt põhjendatud ja juhul, kui taotleja ei ole valinud odavaimat hinnapakkumust, peab selle kohta esitama põhjenduse.

§ 11. Taotluse menetlemine

(1) Menetleja kontrollib taotluse vastuvõtmisel taotluse tähtaegset esitamist, nõutavate dokumentide olemasolu ning taotluse nõuetele vastavust, selles esitatud andmete õigsust ning taotleja, taotluse ja toetatava tegevuse vastavust määruses sätestatud nõuetele.

(2) Taotluse esitamise tähtaega ei ennistata ning tähtajaks esitamata taotlus jäetakse läbi vaatamata.

§ 12. Taotluste rahuldamise järjekord

(1) Õigel ajal esitatud taotlused, mis vastavad määruses sätestatud tingimustele, rahuldatakse järgmise järjekorra alusel:
1) esimeses grupis rahuldatakse taotlused, mis vastavad § 5 lõikes 1 sätestatud tingimustele;
2) teises grupis rahuldatakse taotlused, mis vastavad § 5 lõikes 2 sätestatud tingimustele;
3) kolmandas grupis rahuldatakse taotlused, mis vastavad § 5 lõikes 3 sätestatud tingimustele.

(2) Kui taotluse esitab korteriühistu, rahuldatakse see:
1) lõike 1 punktis 2 sätestatud teises grupis, kui korterelamu, mille kohta toetust taotletakse, asub kuni 2000 meetri raadiuses harjutusvälja piirist;
2) lõike 1 punktis 3 sätestatud kolmandas grupis, kui korterelamu, mille kohta toetust taotletakse, asub 2001–4000 meetri raadiuses harjutusvälja piirist.

(3) Kui ühes grupis rahuldamisele kuuluvaid taotlusi on rohkem kui toetuse andmiseks ettenähtud vahendeid, rahuldatakse sellesse gruppi kuuluvad taotlused, eelistades neid taotlusi, milles märgitud eluruum paikneb harjutusvälja piirile lähemal.

§ 13. Taotluse rahuldamine ja rahuldamata jätmine ning otsusest teavitamine

(1) Kui taotleja, taotlus ja toetatav tegevus vastavad nõuetele, teeb menetleja taotluse rahuldamise otsuse §-s 12 sätestatud järjekorras toetuse andmiseks ettenähtud vahendite piires.

(2) Kui taotletava toetuse suurus ületab toetuse andmiseks ettenähtud vahendite jääki, võib taotleja nõusolekul taotluse rahuldada osaliselt ning tingimusel, et saavutatakse toetuse eesmärgid. Kui taotleja ei ole nõus taotluse osalise rahuldamisega, teeb menetleja taotluse rahuldamata jätmise otsuse.

(3) Kui toetuse andmiseks ettenähtud vahenditest ei piisa taotluse rahuldamiseks, teeb menetleja taotluse rahuldamata jätmise otsus.

(4) Kui taotluse täielik rahuldamine ei ole põhjendatud taotluses sisalduvate mitteabikõlblike kulude tõttu, võib toetuse summat vähendada mitteabikõlblike kulude võrra ning tingimusel, et saavutatakse toetuse eesmärgid. Kui taotleja ei ole nõus toetuse summa vähendamisega, teeb menetleja taotluse rahuldamata jätmise otsuse.

(5) Menetleja teeb taotluse rahuldamata jätmise otsuse, kui taotleja, taotlus või toetatav tegevus ei vasta nõuetele.

(6) Taotluse rahuldamise, osalise rahuldamise või rahuldamata jätmise otsus edastatakse taotlejale e-toetuse keskkonna kaudu.

§ 14. Leping menetleja, toetuse saaja ja teenuse osutaja vahel

(1) Taotluse rahuldamise otsuse või taotluse osalise rahuldamise otsuse alusel sõlmitakse mitmepoolne leping toetuse saaja, väljavalitud hinnapakkuja ja menetleja vahel (edaspidi leping) 30 tööpäeva jooksul taotluse rahuldamise või osalise rahuldamise otsuse tegemisest.

(2) Leping peab sisaldama vähemalt järgmist teavet:
1) toetuse saaja nimi, isiku- või registrikood ja kontaktandmed;
2) hinnapakkuja nimi, registrikood ja kontaktandmed;
3) toetatavad tegevused;
4) toetuse maksimumsuurus;
5) omafinantseeringu määr;
6) vajaduse korral ettemaksu suurus;
7) toetatava tegevuse elluviimise tähtpäev;
8) toetuse väljamaksmise tingimused;
9) toetuse tagasinõudmise kord;
10) viivise määr toetuse tähtajaks tagastamata jätmise korral;
11) toetuse saaja õigused ja kohustused.

(3) Toetuse saaja võib loobuda lepingu sõlmimisest, kui ta soovib ja suudab viia toetatava tegevuse ellu enne toetusraha saamist ning teavitab sellest menetlejat esimesel võimalusel, kuid hiljemalt 20 tööpäeva jooksul taotluse rahuldamise või osalise rahuldamise otsuse tegemisest.

§ 15. Ettemaks

Paragrahvi 14 lõikes 1 nimetatud lepingu sõlmimise korral võib maksta ettemaksu väljavalitud hinnapakkujale kuni 50 protsenti toetuse summast.

§ 16. Toetuse saaja kohustused

(1) Toetuse saaja viib toetatava tegevuse ellu taotluse rahuldamise või osalise rahuldamise otsuses või lepingus kokkulepitud tingimustel ning vajaduse korral maksab töö tegijale või teenuse osutajale lepingus märgitud suuruses ja tähtajal omaosaluse ning võimaldab teenuse osutajal või toote pakkujal viia ellu lepingus kokkulepitud tegevused.

(2) Pärast toetatava tegevuse elluviimist esitab toetuse saaja menetlejale tööde üleandmise-vastuvõtmise akti või muu dokumendi, mis tõendab töö tegemist või teenuse osutamist, esimesel võimalusel, ent mitte hiljem kui 12 kuu jooksul alates taotluse rahuldamise või osalise rahuldamise otsuse tegemisest.

(3) Toetuse saaja:
1) võimaldab menetlejal teha kuludokumentide kontrolli;
2) võimaldab menetlejale juurdepääsu toetatavale objektile;
3) annab menetleja kasutusse kõik toetatava tegevusega seotud andmed ja dokumendid kümne tööpäeva jooksul vastavast nõudmisest arvates.

§ 17. Toetuse maksmine

(1) Kui toetuse saaja on sõlminud lepingu, makstakse toetus, millest on maha arvatud ettemaksuna tasutud summa, välja pärast toetatava tegevuse elluviimist ja menetlejale vastavate dokumentide esitamist. 

(2) Kui toetuse saaja ei ole lepingut sõlminud, makstakse toetus välja toetuse taotluses märgitud pangakontole hiljemalt ühe kuu jooksul pärast toetatava tegevuse elluviimist ja menetlejale vastavate dokumentide esitamist.

§ 18. Toetuse tagasinõudmine

(1) Menetleja teeb toetuse tagasinõudmise otsuse, kui toetuse saaja:
1) ei ole toetatavaid tegevusi tähtajaks ellu viinud;
2) on esitanud taotlemisel või projekti elluviimisel ebaõiget või mittetäielikku teavet või ilmneb asjaolu, mille korral oleks taotlus jäetud rahuldamata.

(2) Kui toetuse saaja kuludokumentide kontrolli tulemusena või objekti kontrolli tulemusena selgub, et toetust pole kasutatud sihipäraselt, on menetlejal õigus toetus kas osaliselt või täielikult tagasi nõuda.

(3) Toetuse osalise või täieliku tagasinõudmise otsus edastatakse toetuse saajale e-toetuse keskkonna kaudu.

(4) Toetuse saaja peab toetuse osaliselt või täielikult tagasi maksma hiljemalt kahe kuu jooksul toetuse tagasinõudmise otsuse kättesaamisest.

(5) Menetleja nõuab väljavalitud hinnapakkujale lepingu alusel makstud ettemaksu tagasi lepingus märgitud tingimustel, kui lepingus kokkulepitud tegevusi ei ole ellu viidud.

Hanno Pevkur
Minister

Kusti Salm 
Kantsler